Integriteitskomitee vergader dié naweek met AceAce Magashule, sekretaris-generaal van die ANC. (Foto: Twitter) Die ANC se integriteitskomitee sê hy vergader hierdie naweek met die beleërde sekretaris-generaal van die regerende party. Ace Magashule staan tereg op 21 aanklagte van onder meer bedrog, korrupsie en geldwassery en is vroeër op borgtog van R200 000 vrygelaat. Die ANC het vroeër onderneem dat kaders wat van korrupsie beskuldig of daarby betrek word, aan die party se integriteitskomitee verslag doen of tugstappe die hoof moet bied. Die ANC het ook onderneem dat diegene wat nie ŉ redelike verduideliking vir die bewerings kan gee nie, die tuig moet neerlê of geskors word. Die komitee sê dit is belangrik om te besef dat hy ŉ struktuur van die nasionale uitvoerende komitee is en die NUK se prosesse en prosedures respekteer. Die integriteitskomitee sê hy gaan dus glad nie op enige navrae of bespiegeling voor die vergadering met Magashule reageer nie. George Mashamba, voorsitter van die komitee, sê sodra die vergadering afgehandel is, sal die komitee ŉ verklaring uitreik. “Ons verstaan die vlak van openbare belangstelling, nie net onder lede van die ANC nie, maar ook in die breër gemeenskap. Ons het egter ŉ plig om protokol en prosedures te volg om ŉ uitkoms te verseker wat ooreenstem met ons mandaat,” het Mashamba gesê.